Foto: Info Vodice

RATNI veterani iz Vodica jučer su se pobunili zbog nasada cvijeća. Oni naime tvrde da je cvijeće na prometnom otoku ispred stare zgrade općine u Vodicama zasađeno u obliku petokrake.

No nisu stali na tome pa je tako netko od veterana, ili netko tko dijeli njihovo mišljenje, kamionom pregazio nasad cvijeća koji zapravo tvori oblik cvijeta, a usput je i službeni logo Turističke zajednice Vodice, piše portal Info Vodice.

Ratnim veteranima priviđa se petokraka

"Radi se o logu TZ Vodice koji je godinama bio ispred ljekarne i tamo nije nikad nikome nije smetao. Grb koji je prije bio nismo mogli napraviti zato što je površina smanjena, a kako nema zaštitnih stupića da se preko površine ne gazi, zasađene su begonije i formiran logo TZ Vodice. Radi se o narančastim begonijama, samo, nažalost, nisu se uspjele otvoriti", rekao je za vodički portal Stanko Birin, direktora tvrtke koja se brine za održavanje zelenih površina Grada Vodica.

No ratni veterani u cvijeću vide zvijezdu petokraku.

Tekst se nastavlja ispod oglasa

"Nije dostojno i primjereno da u mom mjestu od cvijeća bude zvijezda petokraka i to samo 50 metara od spomenika hrvatskim braniteljima. Molio bih da se ovo sanira, vrati na stanje onakvo kakvo je prije bilo, ako oni ne mogu, onda ću ja o svom trošku sanirati", rekao je za vodički portal Radoslav Juričev Sudac, dragovoljac Domovinskog rata i tenkist 113. šibenske brigade.

Nakon što su veterani uveli red u "komunističke" begonije kamionom, komunalna tvrtka će vjerojatno ponovno morati preorati zelenu površinu, no pitanje je hoće li novo cvijeće biti oblikovano u obliku loga TZ Vodice, koji veteranima očito previše vuče na petokraku, ili će se vratiti oblik hrvatskog grba koji je krasio vodičku prometnicu proteklo vrijeme.

Inače, u Drugom svjetskom ratu, pod tom istom petokrakom o kojoj haluciniraju današnji ratni veterani, poginulo je 196 ljudi iz Vodica i okolice. U tom mjestu koje je 1941. godine imalo 3.300 stanovnika, 1.428 ih je sudjelovalo u narodnooslobodilačkoj borbi.